
Uznesenie Okresný súd Malacky, vo veci starostlivosti súdu o maloleté deti A.: B., nar. XX.XX.XXXX a C., nar. XX.XX.XXXX, t.č. umiestnené v Centre pre deti a rodiny Malacky, so sídlom Hviezdoslavova 73, Malacky, dieťa rodičov: matky B. D. B., nar. XX.XX.XXXX, trvale bytom E. a otca E. A., nar. XX.XX.XXXX, trvale bytom B. XX, t. č. v ÚVV a ÚVTOS Leopoldov, Gucmanova 670/19, Leopoldov, o návrhu F. G., nar. XX.XX.XXXX, trvale bytom H. I. XXXX, E., na zverenie maloletých detí do náhradnej osobnej starostlivosti a nariadenie neodkladného opatrenia, takto rozhodol: Súd návrh navrhovateľky na nariadenie neodkladného opatrenia zamieta. odôvodnenie: 1. Návrhom doručeným súdu dňa 16.07.2025 sa navrhovateľka domáhala nariadenia neodkladného opatrenia, ktorým by súd dočasne zveril maloleté deti do jej náhradnej osobnej starostlivosti. Zároveň podala aj návrh na zverenie maloletých detí do jej náhradnej osobnej starostlivosti vo veci samej. 2. Návrh odôvodnila tým, že maloleté dievčatá boli do Centra pre deti a rodiny Malacky zverené neodkladným opatrením Okresného súdu Malacky, č. k. 9PPOm/3/2020 - 18 na základe zanedbávania starostlivosti zo strany matky a jej neschopnosti zabezpečiť bytové pomery po vypovedaní zmluvy v Azylovom centre Betánia Malacky. Po prijatí detí do zariadenia prebiehal sanačný proces rodinného prostredia matky, ktorý dopadol neúspešne. Matka sa o svoje deti prestala zaujímať, so svojím vtedajším partnerom začala žiť záhaľčivý život, bez stabilného zamestnania a ubytovania. Posledný kontakt prebehol v roku 2022 a v súčasnosti nie je známe jej aktuálne pôsobisko. Vyživovaciu povinnosť si neplní. Otec sa o svoje deti aktuálne nezaujíma. Jeho záujem o kontakt s nimi, bol v minulosti krátkodobý, prebiehal naposledy počas jeho pobytu vo výkone trestu odňatia slobody, v intervale od augusta 2023 do novembra 2023. Od jeho prepustenia sa so žiadnym zo svojich detí nekontaktoval. Vyživovaciu povinnosť si neplní. Žiadny iný rodinný príslušník či iná blízka osoba doposiaľ neprejavila žiadny záujem o kontakt s maloletými. Dievčatá majú ďalších troch súrodencov. Najstarší z nich, C. sa nachádza na samostatne usporiadanej skupine centra. E. bol donedávna umiestnený u profesionálnej náhradnej matky centra, ktorá požiadala súd o jeho zverenie do náhradnej osobnej starostlivosti. Najmladšia sestra I. narodená v marci 2025 je umiestnená v Centre pre deti a rodiny sv. Antona v obci Rohožník. O žiadne zo svojich detí matka neprejavuje žiadny záujem. Obe dievčatá navrhovateľka do svojej starostlivosti, v rámci výkonu práce profesionálneho náhradného rodiča, prijala dňa 24.07.2020, kde sa nachádzajú dodnes. Od 01.03.2017 je navrhovateľka trvalo zamestnaná ako profesionálny náhradný rodič v Centre pre deti a rodiny Malacky. Vďaka tejto práci získala skúsenosti s poskytovaním osobnej starostlivosti deťom, ktorým dokáže poskytnúť bezpečné a prijímajúce rodinné prostredie. Doposiaľ v rámci výkonu práce prijala celkovo 12 maloletých detí, prevažne v novorodeneckom veku. V súčasnosti je navrhovateľka slobodná, biologické deti nemá a svoju prácu vníma ako svoje celoživotné poslanie. Rodinné i bytové pomery má plne zabezpečené. V rámci rodiny má oboch rodičov i troch súrodencov, ktorý sú neustálou súčasťou jej života. Často sa navštevujú, pomáhajú si a sú si navzájom veľmi blízki. Bývanie má zabezpečené v rodičovskom dome na adrese trvalého
bydliska. Dom síce vlastnia navrhovateľkini rodičia, ale má od nich súhlas používať tento dom na žitie a aj prácu profesionálneho náhradného rodiča. Ide o dvojpodlažný rodinný dom, ktorý okrem obývacieho priestoru a kuchyne, disponuje ďalšími troma spálňami a rozsiahlym pozemkom. Okrem maloletých detí, domácnosť obýva sama. Členovia rodiny u nej prespia len občasne, v rámci návštevy. Aktuálne navrhovateľka poskytuje náhradnú osobnú starostlivosť maloletému J. B., nar. XX.XX.XXXX a maloletému D. K., nar. XX.XX.XXXX. Vzhľadom k nezáujmu rodičov o uvedené deti sa jej pracovná situácia stabilizovala a z detí, ktorým mala dočasne poskytnúť pomoc a bezpečie, sa stala rodina. Všetky deti si k sebe vytvorili pevné súrodenecké puto. Rovnako sa situácii prispôsobila aj navrhovateľkina biologická rodina a všetky deti prijala vo svojej celistvosti. Deti nazývajú jej rodičov „tata a babi“ a ňu ich maminkou. Ona sa o všetkých s láskou stará, má ich rada ako vlastné deti a vidí ich prítomnosť v jej živote už navždy. Spoločne s rodinou vytvára deťom stabilné a bezpečné prostredie, v ktorom sú prijímané a podporované cestou ich najlepších záujmov. Dievčatá si vzhľadom k veku a nadchádzajúcemu obdobiu dospievania, hľadajú svoje miesto v živote a začína im prekážať, že nemajú istotu trvalého domova. O téme ich zverenia sa spolu rozprávajú už pár rokov a obzvlášť posledný rok vyjadrujú obavy z možného odchodu do inej rodiny či do skupiny centra. Otvorene hovoria o tom, že navrhovateľkinu rodinu nechcú opustiť a domácnosť považujú za svoj domov. Zverenie ich brata E. do náhradnej osobnej starostlivosti profesionálnej náhradnej matky u nich taktiež vyvolalo potrebu ujasnenia si svojej budúcnosti, na základne čoho navrhovateľku opakovane žiadali o ich zverenie do jej náhradnej starostlivosti. Navrhovateľka i jej rodina vnímajú, že obe dievčatá do ich rodiny patria, majú ich radi a želajú si im formou náhradnej osobnej starostlivosti poskytovať stabilné rodinné prostredie, prospešné pre ich zdravý fyzický, psychický i sociálny vývoj, so zachovaním ich kontaktu s biologickou rodinou. 3. K návrhu navrhovateľka doložila rodné listy maloletých detí, lekárske potvrdenie o zdravotnom stave maloletých detí, lekárskej potvrdenie o svojej zdravotnej spôsobilosti, potvrdenie o jej príjme, potvrdenie o pobyte a čestné vyhlásenie o spôsobilosti na právne úkony. 4. Podľa správy Úradu práce, sociálnych vecí a rodiny Malacky zo dňa 06.08.2025 zo šetrenia pomerov, navrhovateľka je zamestnancom CDR Malacky na pozícii profesionálneho rodiča a zabezpečuje starostlivosť o mal. B. a mal. C. od času, kedy boli mal. deti na základe uznesenia Okresného súdu Malacky, sp. zn. 9PPOm/3/2020-18 zo dňa 24.07.2020 zverené do starostlivosti Centra pre deti a rodiny Malacky. Mal. dievčatá majú vytvorené silné citové väzby k navrhovateľke a celej rodine. Bytové pomery sú na dobrej úrovni, navrhovateľka má vytvorené vhodné podmienky pre zabezpečovanie rovnomerného fyzického, psychického a sociálneho vývinu maloletých detí. V starostlivosti o maloleté zo strany pani G. neboli zistené žiadne nedostatky. Dokáže zabezpečiť maloletým starostlivosť po všetkých stránkach. Dňa 05.08.2025 na pôde CDR Malacky vykonali pohovor s maloletými deťmi z dôvodu zisťovania názoru maloletých vo veci ich zverenia do starostlivosti navrhovateľky. Obe mal. dievčatá počas pohovoru uviedli, že vedia, že si ich profesionálna mama chce vziať do svojej starostlivosti už natrvalo. Spoločne sa o tom rozprávali. Mal. dievčatá sa vyjadrili, že v súčasnej domácnosti sa im býva dobre, sú u pani G. spokojné a šťastné. Nevedia si predstaviť, že by sa mal o ne v budúcnosti starať niekto iný a ani to nechcú. Mal. B. a taktiež mal. C. sa vyjadrili, že chcú byť zverené do osobnej starostlivosti navrhovateľky. Mal. B. a mal. C. boli zverené do starostlivosti CDR Malacky spolu s dvomi staršími bratmi. Napriek tomu, že neboli spoločne umiestnení v rámci jednej profesionálnej rodiny, boli naďalej v pravidelnom kontakte, buď prostredníctvom stretnutí realizovaných v CDR Malacky alebo počas krátkodobých pobytov mal. E. a mal. C. v domácnosti navrhovateľky. Z dôvodu upevňovania súrodeneckých väzieb, je v najlepšom záujme mal. B. a mal. C., aby aj naďalej mali možnosť sa so súrodencami stretávať a považujeme za dôležité, aby p. G. z pozície náhradného rodiča kontakt súrodencov podporovala aj v prípade, že mal. dievčatá budú zverené do jej náhradnej osobnej starostlivosti. Vzhľadom na to, že biologický rodičia dlhodobo mal. B. a mal. C. nekontaktujú a neprejavili záujem zabezpečovať starostlivosť o ne, máme za to, že nie je v záujme mal. detí naďalej zotrvávať v ústavnej starostlivosti. Mal. deti majú k navrhovateľke vytvorené pevné citové väzby a v jej domácnosti majú vytvorené vhodné podmienky na zdravý fyzický, sociálny a psychický vývin. K správe priložili záznam z pohovoru s deťmi a správu zo šetrenia vykonaného CDR Pezinok. 5. Podľa § 324 ods. 1 Civilného sporového poriadku (ďalej aj len „C.s.p.“), pred začatím konania, počas konania a po jeho skončení súd môže na návrh nariadiť neodkladné opatrenie.
6. Podľa § 325 ods. 1 C.s.p., neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 7. Obsah neodkladného opatrenia je definovaný v ustanovení § 325 ods. 2 C.s.p., tento však nie je taxatívne daný. Podľa § 325 ods. 2, písm. d) C.s.p., neodkladným opatrením možno strane uložiť najmä, aby niečo vykonala, niečoho sa zdržala alebo niečo znášala. 8. Podľa § 326 ods. 1 a ods. 2 C.s.p., v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. K návrhu musí navrhovateľ pripojiť listiny, na ktoré sa odvoláva. 9. Podľa § 329 ods. 1 prvej vety C.s.p., súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. 10. Podľa § 361 Civilného mimosporového poriadku (ďalej aj len „C.m.p.“), súd nariadi neodkladné opatrenie aj vtedy, ak to vyžaduje verejný záujem. 11. Neodkladné opatrenie je svojím charakterom výnimočným prostriedkom súdnej ochrany smerujúcim k úprave pomerov a umožňuje rýchle a pružné riešenie takej situácie, keď je potrebný okamžitý zásah súdu v záujme rýchlej a účinnej ochrany práv a oprávnených záujmov dotknutých osôb. Základným predpokladom pre nariadenie neodkladného opatrenia je existencia potreby bezodkladnej úpravy pomerov, teda ak je splnený predpoklad naliehavosti požadovanej úpravy a je nevyhnutný okamžitý zásah súdu. Dôvod na nariadenie neodkladného opatrenia musí existovať v čase, keď súd o neodkladnom opatrení rozhoduje. Posúdenie bezodkladnosti úpravy pomerov je na úvahe súdu, pričom je potrebné starostlivo zvážiť dôsledky, ktoré pre účastníkov konania nariadením neodkladného opatrenia môžu nastať. 12. Neodkladné opatrenia neprejudikujú práva ani jedného z účastníkov a ani práva tretích osôb a svoje opodstatnenie strácajú, keď súd poskytne ohrozeným alebo porušeným právam definitívnu ochranu. Z povahy neodkladných opatrení vyplýva, že nebudú zisťované všetky skutočnosti, ktoré by mal súd inak zistené, ak by mal vo veci vydať konečné rozhodnutie. Pri prijímaní takéhoto opatrenia prevláda požiadavka rýchlosti konania nad úplným preukázaním uplatneného nároku. Rozhodné skutočnosti (predovšetkým nárok sám) nemusia byť spoľahlivo preukázané. K nariadeniu neodkladného opatrenia stačí, ak sú rozhodné skutočnosti aspoň osvedčené, t.j. ak sa javia aspoň pravdepodobnými, a teda umožňujú záver o pravdepodobnosti nároku, ktorému má byť poskytnutá súdna ochrana. Miera osvedčenia sa riadi danou situáciou, najmä naliehavosťou jej riešenia. 13. V konaní vo veciach starostlivosti súdu o maloleté deti je účelom neodkladného opatrenia v prvom rade ochrana maloletých detí. Záujem maloletého dieťaťa je vždy prvoradý (čl. 3 Dohovoru o právach dieťaťa, čl. 24 ods. 2 Charty základných práv Európskej únie, čl. 5 Zákona o rodine). Medzi záujmami dieťaťa a rodičov musí byť zachovaná rovnováha, pričom pri hľadaní tejto rovnováhy musí byť osobitný význam venovaný najvyšším záujmom dieťaťa, ktoré môžu prevažovať nad záujmami rodiča (Uznesenie ÚS SR sp. zn. I. ÚS 379/2010). 14. Neodkladné opatrenie v konaní starostlivosti súdu o maloleté deti je namieste vtedy, ak riešenie situácie maloletého dieťaťa neznesie odklad, t. j. keď je bezprostredne ohrozená jeho výživa alebo výchova, ak musí byť okamžite vyňaté z doterajšieho výchovného prostredia, prípadne ide o iné dôležité záujmy maloletého. 15. Zo spisovej dokumentácie vedenej tunajším súdom o maloletých deťoch súd zistil, že maloletá B. a C. sú na základe rozsudku tunajšieho súdu č.k. 9P/183/2020-80 zo dňa 29.09.2021, právoplatného dňa 15.10.2021 zverené do ústavnej starostlivosti, ktorá sa vykonáva v Centre pre deti a rodiny Malacky, Hviezdoslavova 73, Malacky. Rodičom maloletých bola uvedeným rozsudkom uložená povinnosť prispievať na výživu každého z maloletých detí sumou 30 % zo sumy životného minima na nezaopatrené neplnoleté dieťa podľa osobitného zákona mesačne, vždy do 15. dňa v mesiaci vopred,
na účet zariadenia. Rozsudkom tunajšieho súdu č.k. 9P/153/2024-68 zo dňa 06.03.2025 právopl. dňa 12.05.2025 súd určil, že maloleté deti sú osvojiteľné. 16. Po oboznámení sa s návrhom, doloženými listinným dôkazmi a vykonanom dokazovaní v rozsahu nevyhnutnom na rozhodnutie o neodkladnom opatrení, dospel súd k záveru, že nie je daná potreba bezodkladne upraviť pomery neodkladným opatrením. Neodkladné opatrenie je výnimočným inštitútom a slúži na riešenie situácií, ktoré skutočne neznesú odklad a nemá sa ním obchádzať či nahrádzať konanie vo veci samej. 17. Nad maloletými deťmi je nariadená ústavná starostlivosť, ktorá sa vykonáva v domácnosti navrhovateľky ako profesionálneho náhradného rodiča a zamestnanca CDR. Navrhovateľka v návrhu nijako neosvedčila dôvody na nariadenie neodkladného opatrenia. Skutočnosť, že navrhovateľka nadobudla po istom čase záujem o prevzatie detí do náhradnej osobnej starostlivosti, čo je aj v súlade so želaním detí, samo o sebe nezakladá dôvod na nariadenie neodkladného opatrenia. Navrhovateľka už dlhodobo zabezpečuje starostlivosť o maloleté deti ako profesionálny rodič - zamestnanec CDR Malacky a z ničoho nevyplýva a navrhovateľka ani neuvádza, že by sa na tejto situácii malo niečo aktuálne meniť (ukončenie pracovného pomeru s CDR a pod.) a že by jej malo byť z nejakého dôvodu znemožnené, aby mala deti aj naďalej vo svojej domácnosti. Starostlivosť o maloleté deti je riadne zabezpečovaná, maloleté deti sa nenachádzajú v žiadnom ohrození a nie je žiaden dôvod neodkladným opatrením bez vykonania dokazovania vo veci samej rozhodovať o dočasnom zverení maloletých detí do starostlivosti navrhovateľky. Na uvedenom nič nemení ani súdom zistený názor maloletých detí, ktoré sa k zvereniu do starostlivosti navrhovateľky vyjadrili súhlasne, ani skutočnosť, že šetrením bola zistená vhodnosť podmienok u navrhovateľky na zabezpečovanie starostlivosti o maloleté deti, ktoré sú na jej domácnosť dlhodobo zvyknuté vytvorili si vzájomné citové väzby. 18. Vychádzajúc z vyššie uvedených skutočností a zákonných ustanovení dospel súd k záveru, že nie je dôvod na nariadenie neodkladného opatrenia a návrh na dočasné zverenie maloletých detí do starostlivosti navrhovateľky zamietol. Súd posudzoval len či je dôvodné nariadiť neodkladné opatrenie. Súd poznamenáva, že predmetné rozhodnutie nijako neprejudikuje rozhodnutie súdu vo veci samej, kde súd rozhodne na základe podrobne vykonaného dokazovania, náležite zohľadní zistený názor maloletých detí a celkové výsledky dokazovania, pričom prvoradým hľadiskom bude najlepší záujem maloletých detí. Poučenie: Proti tomuto uzneseniu je možné podať odvolanie v lehote 15 dní odo dňa jeho doručenia na Okresnom súde Malacky, písomne v 4 vyhotoveniach. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo
h) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. V odvolacom konaní možno uvádzať nové skutkové tvrdenia a predkladať nové dôkazné návrhy.

